El dia 23 de juliol de 2006 fineix la vigència de les concessions administratives per a la prestació del servei d'inspecció tècnica de vehicles a Catalunya.
D'altra banda, el dia 10 de setembre fineix també la vigència de les concessions administratives per a la prestació del servei de control reglamentari en l'àmbit de la seguretat, la qualitat i la normativa industrials.
A partir d'aquestes dates, els serveis esmentats hauran d'ésser prestats d'acord amb la normativa pròpia de la Generalitat de Catalunya, que complementi la normativa bàsica estatal vigent en aquest moment, tenint en compte les competències estatutàries de la Generalitat de Catalunya i, més en particular, la competència que la Sentència del Tribunal Constitucional 332/2005, del 15 de desembre, ha reconegut en favor de la Generalitat de Catalunya en matèria d'inspecció tècnica de vehicles.
Així, caldrà elaborar i aprovar una normativa pròpia i, per això, aquesta llei estableix un període màxim perquè el Govern de la Generalitat presenti al Parlament un projecte de llei de seguretat industrial.
Per tal d'oferir seguretat jurídica als operadors en matèria de seguretat industrial, cal també regular el període de transició des del finiment de les concessions vigents fins a l'entrada en vigor i l'operativitat de la nova normativa que aprovi la Generalitat de Catalunya per a regular aquesta matèria, i, en aquest sentit, s'estableix un sistema d'habilitació dels actuals concessionaris per tal de donar continuïtat als serveis d'inspecció tècnica de vehicles i de control reglamentari de les instal·lacions industrials.
Projecte de llei de seguretat industrial
El Govern, en el termini de divuit mesos, comptadors a partir de l'entrada en vigor d'aquesta llei, ha de presentar al Parlament un projecte de llei de seguretat industrial que estableixi el marc normatiu de la seguretat industrial a Catalunya, incloent-hi el règim jurídic aplicable als operadors dels serveis d'inspecció tècnica de vehicles i de control reglamentari de les instal·lacions industrials.
Continuïtat de la prestació dels serveis d'inspecció
Amb l'objecte que els serveis d'inspecció tècnica de vehicles i del control reglamentari de les instal·lacions industrials es continuïn prestant, les empreses amb concessions finides han d'ésser habilitades per a utilitzar els béns i els drets de la concessió, amb caràcter excepcional i amb les mateixes condicions i obligacions establertes pel règim de concessió anterior, fins que no s'hagi definit un nou marc normatiu i no s'hagin atorgat els títols corresponents al nou règim jurídic aplicable als operadors en matèria de seguretat industrial.
Mentre no tingui lloc l'aplicació efectiva del nou marc normatiu català en l'àmbit de la prestació dels serveis d'inspecció tècnica de vehicles i de control reglamentari de les instal·lacions industrials, no es pot atorgar cap altre títol habilitant per a prestar aquests serveis, sens perjudici del que estableix l'article 2.
Resolució de les sol·licituds presentades
Les sol·licituds presentades a l'empara de la disposició transitòria primera del Reial decret 833/2003, del 27 de juny, i del Decret 173/2005, del 23 d'agost, han d'ésser resoltes d'acord amb la normativa que s'aprovi, a què fa referència l'article 1.
Resta derogada qualsevol disposició que s'oposi al que estableix aquesta llei, i especialment resten derogats:
a) El Decret 173/2005, del 23 d'agost, d'aplicació de la disposició transitòria primera del Reial decret 833/2003, del 27 de juny, dels requisits que han de complir les estacions d'ITV.
b) La disposició transitòria del Decret 361/2001, del 18 de desembre, pel qual es regula el funcionament i activitats a desenvolupar per les estacions d'inspecció tècnica de vehicles.
Palau de la Generalitat, 19 de juliol de 2006